1 Samuele 26 | Beibele Inthaneteng | Phetolelo ya Lefase le Lefsa
26 Banna ba Tsifi+ ba tla go Saulo kua Gibea+ ba re: “Na Dafida ga se a ikuta mmotong wa Hakila+ wo o lebanego le Jeshimone?”+ 2 Saulo a tsoga+ a theogela lešokeng la Tsifi a na le banna ba dikete tše tharo (3 000)+ bao ba hlaotšwego go Baisiraele, go yo tsoma Dafida lešokeng la Tsifi. 3 Saulo a hloma mešaša mmotong wa Hakila wo o lebanego le Jeshimone e bapilego le tsela, ge Dafida yena a be a le lešokeng. Dafida a lemoga gore Saulo o mo šetše morago lešokeng. 4 Dafida a roma dihlodi+ go yo kgonthišetša ge e ba Saulo a tlile. 5 Dafida ka morago a ema a theogela lefelong leo Saulo a hlomilego mešaša go lona gomme a bona moo Saulo a robetšego gona a na le Abenere+ morwa wa Nere, tona ya madira a gagwe; Saulo o be a robetše ka mošašeng+ gomme batho ba gagwe ba hlomile mešaša go mo dikologa. 6 Dafida a re go Ahimeleke wa Mohethe+ le go Abishai+ morwa wa Tseruya+ ngwanabo Joaba: “Ke mang yo a tlago go theogela le nna go Saulo kua mošašeng?” Abishai a re: “Ke tla theoga le wena.”+ 7 Dafida a tloga le Abishai bošego a ya go banna ba Saulo; Saulo o be a robetše ka mošašeng, lerumo la gagwe le tsemilwe fase kgauswi le hlogo ya gagwe gomme Abenere le banna bao ba robetše ba mo dikaneditše. 8 Abishai a re go Dafida: “Lehono Modimo o gafetše lenaba la gago seatleng sa gago.+ Hle, ntumelele ke mo hlabe ka lerumo le le phuleletše le tsene fase, ke mo hlabe gatee fela, e sego gabedi.” 9 Dafida a re go Abishai: “O se ke wa mmolaya, gobane ke mang yo a kilego a otla motlotšwa wa Jehofa+ gomme a se be le molato?”+ 10 Dafida a re: “Ke ikana ka Jehofa yo a phelago+ gore Jehofa o tla mo otla;+ ka letšatši+ le lengwe o tla hwa go etša batho ka moka goba o tla ya ntweng+ gomme a bolawa.+ 11 Jehofa a ka se ntumelele+ gore ke otle+ motlotšwa wa Jehofa!+ A re tšee lerumo le kgapana ya meetse tšeo di lego hlogong ya gagwe, re wele tsela.” 12 Dafida a tšea lerumo le kgapana ya meetse yeo e bego e le hleng ga hlogo ya Saulo, ba wela tsela; ga go yo a bonego+ seo goba a se lemoga goba a phafoga, ka gobane ka moka ba be ba robetše boroko+ bjo bogolo bjo bo tšwago go Jehofa. 13 Dafida a fetela ka thoko e nngwe ya thaba a ema godimo ga yona a le kgole gomme sekgoba seo se bego se le magareng ga bona e be e le se segolo. 14 Dafida a goeletša banna ba Saulo le Abenere morwa wa Nere a re: “Abenere na o a nkwa?” Abenere+ a araba a re: “O mang wena o goeletšago kgoši?” 15 Dafida a re go Abenere: “Na ga o monna? Ke mang yo a swanago le wena Isiraeleng? Go re’ng o se wa leta kgoši mong wa gago? Ka gobane motho yo mongwe o tsenetše kgoši mong wa gago gore a mmolaye.+ 16 Selo seo o se dirilego ga se botse. Ke ikana ka Jehofa yo a phelago+ gore ruri le swanetše go hwa,+ ka gobane ga se la leta+ kgoši mong wa lena, motlotšwa wa Jehofa.+ Bona moo lerumo la kgoši le kgapana ya meetse+ tšeo di bego di le hleng ga hlogo ya yona di lego gona.” 17 Saulo a tseba lentšu la Dafida gomme a re: “Na ke lentšu la gago, Dafida morwa wa ka?”+ Dafida a re: “Ke lentšu la ka, kgoši mong wa ka.” 18 Dafida a buša a re: “Go re’ng mong wa ka a rakediša mohlanka wa gagwe,+ ke dirile’ng gomme ke sentše’ng?+ 19 Bjale a kgoši mong wa ka a theetše mantšu a mohlanka wa gagwe: Ge e ba e le Jehofa yo a go hlohleleditšego go lwa le nna, anke a amogele sebego sa mabele.+ Eupša ge e ba e le bana ba batho,+ bona ba rogilwe pele ga Jehofa,+ ka ge lehono ba nthakile gore ke se sa hlwa ke eba le kabelo bohweng bja Jehofa,+ ba re: ‘Sepela o yo hlankela medimo e mengwe!’+ 20 Anke o se ke wa tšhollela madi a ka fase pele ga sefahlego sa Jehofa;+ kgoši ya Isiraele e tšwile go yo tsoma letsetse,+ go etša ge motho a rakediša kgwale dithabeng.”+ 21 Saulo a re: “Ke dirile sebe.+ Boa, Dafida morwa wa ka, ka gobane nka se sa go kweša bohloko, ka ge moya wa ka o bile o bohlokwa kudu+ mahlong a gago lehono. Tseba gore ke dirile ka bošilo gomme ke fošitše kudukudu.” 22 Dafida a re: “Lerumo la kgoši šele, anke lesogana le tle mo le tlo le tšea. 23 Jehofa o tla bušetša yo mongwe le yo mongwe ka baka la toko+ ya gagwe le ka baka la potego ya gagwe, ka ge Jehofa lehono a go gafetše seatleng sa ka gomme ka se rate go otlollela motlotšwa wa Jehofa seatla sa ka.+ 24 Ka gona go etša ge moya wa gago letšatšing le e le o bohlokwa mahlong a ka, gona moya wa ka a e be wa bohlokwa mahlong a Jehofa,+ gore a ntlhakodiše ditlalelong tša ka ka moka.”+ 25 Saulo a re go Dafida: “Anke o šegofatšwe, Dafida morwa wa ka. O tlo dira dilo tše dikgolo gomme wa ba mofenyi.”+ Dafida a wela tsela; Saulo yena a boela mo a tšwago.+
1 Samuele 26